**อย. รุกเปิดด่านอาหารและยาระนอง *พร้อมอำนวยความสะดวก ตรวจสอบเข้ม*ผลิตภัณฑ์สัตว์น้ำนำเข้า**

อย. มุ่งส่งเสริมเศรษฐกิจและคุ้มครองสุขภาพคนไทยจากผลิตภัณฑ์สุขภาพนำเข้า ใช้เทคโนโลยีดิจิทัลอำนวยความสะดวกและเพิ่มความรวดเร็ว ในการดำเนินงาน ปี 2568 คาดมูลค่าผลิตภัณฑ์สุขภาพนำเข้าแตะหลักหลายล้านบาท โดยพบผลิตภัณฑ์อาหารมีมูลค่านำเข้าสูงสุด

**เภสัชกรเลิศชาย เลิศวุฒิ รองเลขาธิการคณะกรรมการอาหารและยา** พร้อมคณะผู้บริหาร เจ้าหน้าที่สำนักงานคณะกรรมการอาหารและยา (อย.) เจ้าหน้าที่สำนักงานสาธารณสุขจังหวัด (สสจ.) และภาคีเครือข่าย เปิดพื้นที่ด่านอาหารและยาระนอง จังหวัดระนอง ซึ่งเป็นด่านที่ทำหน้าที่กำกับดูแลผลิตภัณฑ์สุขภาพนำเข้าให้มีคุณภาพมาตรฐานและความปลอดภัยต่อผู้บริโภค พร้อมอำนวยความสะดวกแก่ผู้นำเข้าที่ปฏิบัติตามกฎหมายโดยตรวจปล่อยสินค้าอย่างรวดเร็วไม่ติดด่าน ส่งเสริมภาคธุรกิจให้ดำเนินการได้อย่างราบรื่น ในปีงบประมาณ พ.ศ. 2567 มีการนำเข้าผลิตภัณฑ์สุขภาพ กว่า 12,000 ราย คิดเป็นมูลค่านำเข้า 6.7 ร้อยล้านบาทต่อปี โดยมีผลิตภัณฑ์อาหาร ผลิตภัณฑ์จากสัตว์ โดยเฉพาะสัตว์น้ำ เช่น เนื้อสัตว์แช่แข็งและแปรรูป เป็นกลุ่มที่มีมูลค่านำเข้าสูงสุด และแนวโน้มปีงบประมาณ พ.ศ. 2568 การเติบโตในกลุ่มผลิตภัณฑ์อาหารคาดว่าการนำเข้าผลิตภัณฑ์อาหารจะยังคงเป็นกลุ่มหลัก เนื่องจากความต้องการบริโภคภายในประเทศเพิ่มขึ้น

นอกจากความมุ่งมั่นในการกำกับดูแลผลิตภัณฑ์สุขภาพ เพื่อคุ้มครองผู้บริโภคแล้ว อย. ยังมุ่งเน้นพัฒนาระบบบริการให้ตรงกับความต้องการของประชาชน เพื่อให้ได้รับบริการที่สะดวกรวดเร็ว โดยเฉพาะกระบวนการอนุมัติและอนุญาตผลิตภัณฑ์สุขภาพ ซึ่งถือเป็นปัจจัยสำคัญที่ส่งผลต่อความเชื่อมั่นในการลงทุนของภาคเอกชน

**รองเลขาธิการฯ** อย. กล่าวในตอนท้ายว่า อย. ได้ร่วมกับเครือข่าย ทั้งผู้แทนจากด่านศุลกากร ด่านกักกันสัตว์ ด่านประมง ด่านตรวจพืช รวมถึงผู้ประกอบการนำเข้าและตัวแทนออกของ ประชุมร่วมกัน ซึ่งคาดว่าการแลกเปลี่ยนข้อมูลในครั้งนี้จะเสริมสร้างความเชื่อมั่นในระบบการกำกับดูแลนำเข้าผลิตภัณฑ์สุขภาพและการพัฒนาอนุมัติ อนุญาตในรูปแบบอิเล็กทรอนิกส์ที่ทันสมัย เพื่อให้ภาคเอกชนมั่นใจในการลงทุนและการยอมรับในระดับสากล

\*\***\***\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 7 กุมภาพันธ์ 2568 ข่าวแจก 102 / ปีงบประมาณ พ.ศ. 2568**